Hofstryd teen Poskantoor oor onbetaalde fondseFoto ter illustrasie. (Foto: SA Post Office/Twitter) Solidariteit sal Dinsdag in die hof wees om sy aansoek teen die Suid-Afrikaanse Poskantoor te bring. Dit volg nadat die Poskantoor versuim het om meer as R600 miljoen aan werknemers se mediese fondse oor te betaal. Volgens Anton van der Bijl, hoof van regsake by Solidariteit, word aftrekkings soos die mediese fondse steeds deur die Poskantoor op salarisstrokies van werknemers aangebring, maar die poskantoor het versuim om hierdie bydraes namens sy werknemers aan die verskeie fondse oor te betaal. “Die skade wat die Poskantoor aanrig met sy versuim is onaanvaarbaar. Sy wanbestuur veroorsaak dat duisende onskuldige werkers moontlik hulle mediese dekking kan kwyt wees en dus nie die mediese sorg sal kan ontvang wat hulle benodig nie,” voeg Van der Bijl by. Volgens hom ly baie werknemers aan chroniese mediese toestande en is afhanklik van hierdie fondse. “Indien die poskantoor nie sy verpligtinge nakom nie, sal hierdie mense vanaf Oktober nie hul medikasie kan ontvang nie. Ons kan nie toelaat dat ons lede moet ly as gevolg van die staat se wanbestuur nie, en ons het ons op ŉ dringende basis tot die hof gewend om die Poskantoor te dwing om sy statutêre verpligtinge na te kom.”